**REZULTATI PODUZETNIKA U DJELATNOSTI KAMPOVA I PROSTORA ZA KAMPIRANJE**

 **U RAZDOBLJU OD 2015. DO 2019. GODINE**

U razdoblju od 2015. do 2019. godine, prema podacima iz obrađenih godišnjih financijskih izvještaja, u djelatnosti NKD 55.30 - Kampovi i prostori za kampiranje najmanje poduzetnika bilo je u 2015. godini (137), a najviše u 2019. godini (187). U istom su razdoblju brisana 53 poduzetnika, pravne i fizičke osobe obveznici poreza na dobit, među kojima je i društvo JADRANKA KAMPOVI d.o.o., koje je 31. prosinca 2019. godine pripojeno društvu JADRANKA HOTELI d.o.o.[[1]](#footnote-1) U razdoblju od 1. siječnja 2020. do 15. travnja 2021. godine, osnovano je 27 poduzetnika u djelatnosti kampova i prostora za kampiranje, a u istom razdoblju brisano je njih devet[[2]](#footnote-2) te je trenutno brojčano stanje 205 poduzetnika u djelatnosti kampova i prostora za kampiranje.

Najviše zaposlenih u ovoj djelatnosti bilo je 2019. godine (1.354), a najmanje 2016. godine (1.179). Najveći prihodi u proteklih pet godina ostvareni su 2019. godine (874,0 mil. kn), što je 32,8% više u odnosu na 2015. godinu kada su ostvareni najmanji prihodi (657,9 mil. kn). Prosječni prihodi po poduzetniku bili su najveći 2017. godine i iznosili su 5,1 milijun kuna, dok su 2019. godine bili najmanji u promatranom razdoblju, 4,7 milijuna kuna. Od ukupnog broja poduzetnika u djelatnosti kampova i prostora za kampiranje, u 2019. godini, njih 52,9% poslovalo je s dobiti, dok je 47,1% iskazalo gubitak razdoblja. Za usporedbu, 2015. godine udio dobitaša bio je 65% u odnosu na 35% gubitaša.

**Tablica 1. Osnovni financijski rezultati poslovanja poduzetnika u djelatnosti 55.30 - Kampovi i prostori za kampiranje, za razdoblje od 2015. do 2019. godine** (iznosi u tisućama kuna, plaće u kunama)

|  |  |  |
| --- | --- | --- |
| **Opis** | **Razred djelatnosti 55.30**(tekuće razdoblje iz godišnjeg financijskog izvještaja) | **Indeks 2019./****2015.** |
| **2015.** | **2016.** | **2017.** | **2018.** | **2019.** |
| Broj poduzetnika  | 137 | 146 | 165 | 177 | 187 | 136,5% |
| Broj dobitaša  | 89 | 89 | 106 | 108 | 99 | 111,2% |
| Broj gubitaša  | 48 | 57 | 59 | 69 | 88 | 183,3% |
| Broj zaposlenih  | 1.182 | 1.179 | 1.226 | 1.224 | 1.354 | 114,6% |
| Ukupni prihodi  | 657.895 | 729.410 | 837.940 | 854.914 | 873.973 | 132,8% |
| Ukupni rashodi  | 543.768 | 596.730 | 662.489 | 686.950 | 740.084 | 136,1% |
| Dobit prije oporezivanja  | 125.123 | 140.096 | 181.856 | 180.859 | 172.343 | 137,7% |
| Gubitak prije oporezivanja  | 10.996 | 7.415 | 6.405 | 12.895 | 38.454 | 349,7% |
| Porez na dobit  | 16.462 | 17.922 | 32.396 | 27.829 | 33.653 | 204,4% |
| Dobit razdoblja  | 108.663 | 122.205 | 149.463 | 153.225 | 141.901 | 130,6% |
| Gubitak razdoblja  | 10.998 | 7.447 | 6.408 | 13.091 | 41.665 | 378,8% |
| **Dobit (+) ili gubitak (-) razdoblja** | **97.665** | **114.758** | **143.055** | **140.135** | **100.236** | **102,6%** |
| Izvoz  | 163.791 | 180.280 | 220.980 | 211.108 | 215.488 | 131,6% |
| Uvoz  | 19.968 | 20.634 | 34.187 | 31.726 | 39.959 | 200,1% |
| Trgovinski saldo (izvoz minus uvoz)  | 143.823 | 159.646 | 186.793 | 179.382 | 175.529 | 122,0% |
| Investicije u novu dugotrajnu imovinu[[3]](#footnote-3) | 107.227 | 74.376 | 77.539 | 75.880 | 56.597 | 52,8% |
| Prosječne mjesečne neto plaće po zaposlenom[[4]](#footnote-4) | 4.600 | 5.275 | 5.617 | 5.835 | 5.831 | 126,7% |

*Izvor: Fina – Registar godišnjih financijskih izvještaja*

Među 187 poduzetnika u djelatnosti kampova i prostora za kampiranje u 2019. godini, najveći prihod ostvarila je VALALTA d.o.o. Rovinj (293,7 mil. kn), što je udio od 33,6% u ukupnim prihodima djelatnosti. Navedeno društvo imalo je najviše zaposlenih, 408, kojima je obračunata prosječna mjesečna neto plaća u iznosu od 6.150 kuna. INDUSTRIAL PROJECTS d.o.o. iz Fažane drugi je po ostvarenim ukupnim prihodima (70,2 mil. kn). Udio pet poduzetnika s najvećim prihodima u 2019. godini u ukupnim prihodima 187 poduzetnika u djelatnosti kampova i prostora za kampiranje, bio je 52,8% (tablica 2.).

**Tablica 2. Top pet poduzetnika po ukupnim prihodima u 2019. g., u razredu djelatnosti 55.30** (iznosi u tisućama kn)

| **Rang** | **OIB** | **Naziv** | **Sjedište** | **Broj zaposlenih** | **Ukupni prihodi** | **Dobit razdoblja** |
| --- | --- | --- | --- | --- | --- | --- |
| 1. | 94300736117 | VALALTA d. o. o. Rovinj | Rovinj | 408 | 293.752 | 62.073 |
| 2. | 15703919969 | INDUSTRIAL PROJECTS d.o.o. | Fažana | 31 | 70.250 | 25.626 |
| 3. | 39508009387 | PROFICIO d.d. | Zagreb | 103 | 41.706 | 0 |
| 4. | 63465435060 | LOŠINJSKA PLOVIDBA - TURIZAM d.o.o. | Mali Lošinj | 77 | 29.485 | 0 |
| 5. | 88761475543 | MINI KARAVAN SERVIS d.o.o. | Funtana | 29 | 26.327 | 3.734 |
| **Ukupno top pet poduzetnika po ukupnim prihodima u djelatnosti 55.30**  | **648** | **461.520** | **91.433** |
| **Ukupno svi poduzetnici u djelatnosti 55.30** | **1.354** | **873.973** | **141.901** |
| **Udio top pet poduzetnika u djelatnosti 55.30** | **47,9%** | **52,8%** | **64,4%** |

*Izvor: Fina – Registar godišnjih financijskih izvještaja*

Poduzetnici u djelatnosti kampova i prostora za kampiranje ostvarivali su pozitivan konsolidirani financijski rezultat od 2015. do 2019. godine. Najveća neto dobit ostvarena je u 2017. godini u iznosu od 143,1 milijun kuna kada je najveću dobit razdoblja iskazala VALALTA d.o.o. Rovinj (44,2 mil. kn).

**Slika 1. VALALTA d. o. o. prva je među poduzetnicima u djelatnosti NKD 55.30 prema ukupnom prihodu, neto dobiti i broju zaposlenih u 2019. godini**



*Izvor: Financijska agencija, servis* [*info.BIZ*](https://www.fina.hr/info.biz)

Prosječna mjesečna neto obračunata plaća zaposlenih kod poduzetnika u djelatnosti kampova i prostora za kampiranje u 2019. godini iznosila je 5.831 kunu i bila je 26,7% viša u odnosu na početnu promatranu godinu (2015.) te 0,3% viša od prosječne mjesečne neto plaće zaposlenih kod poduzetnika na razini RH (5.815 kuna).

U djelatnosti kampova i prostora za kampiranje ostvaren je pozitivan trgovinski saldo kroz promatrano razdoblje. Najveći trgovinski suficit ostvaren je 2017. godine u iznosu od 186,8 milijuna kuna, koliko je uvoz bio veći od izvoza, dok je najmanji trgovinski suficit iskazan u 2015. godini u iznosu od 143,8 milijuna kuna. Izvoz poduzetnika u iznosu od 215,5 milijuna kuna u 2019. godini, povećanje je od 31,6% u odnosu na 2015. godinu, dok je uvoz veći za 100,1% (40,0 milijuna kuna u 2019., u odnosu na 20,0 milijuna kuna u 2015. godini).

Analiza poduzetnika u 2019. godini u djelatnosti kampova i prostora za kampiranje pokazala je najveću koncentraciju poduzetnika na području Istarske županije (37), a slijede Zadarska županija i Grad Zagreb (po 27), Primorsko-goranska i Splitsko-dalmatinska (po 20) te Ličko-senjska županija (10). Najmanje poduzetnika sjedište je imalo u Međimurskoj, Vukovarsko-srijemskoj, Brodsko-posavskoj, Bjelovarsko-bilogorskoj i Krapinsko-zagorskoj županiji (po jedan), a u Koprivničko-križevačkoj, Virovitičko-podravskoj i Požeško-slavonskoj županiji nema poduzetnika u djelatnosti kampova i prostora za kampiranje. Najveće ukupne prihode ostvarili su poduzetnici sa sjedištem u Istarskoj županiji, u iznosu od 465,8 milijuna kuna. Prema kriteriju ostvarene neto dobiti na prvom su mjestu također poduzetnici sa sjedištem u Istarskoj županiji (96,8 milijuna kuna), a slijede ih poduzetnici Splitsko-dalmatinske (9,1 milijun kuna) i Zadarske županije (7,5 milijuna kuna).

|  |  |
| --- | --- |
| [***Info.BIZ***](https://www.fina.hr/info.biz) ***servis*** *pruža uvid u informacije o uspješnosti poslovanja i financijskom položaju svih poslovnih subjekata te o poslovnoj okolini u kojoj oni djeluju. Najveća je i najažurnija baza poslovnih informacija za više od* ***834.000 poslovnih subjekata iz više od 30 izvora.*** *Omogućuje brže, jednostavnije i sigurnije donošenje poslovnih odluka, sustavno praćenje klijenata, olakšava izradu poslovnih analiza te praćenje trendova i prepoznavanje potencijala na tržištu.**Ako ste zainteresirani i želite ugovoriti uslugu ili kupiti veći broj paketa:* *prodaja@fina.hr**Ako trebate korisničku podršku: 0800 0080,* *info@fina.hr* |  |

1. Izvor: Sudski registar, preuzeto 13. travnja 2021. <https://sudreg.pravosudje.hr/registar/f?p=150:28:0::NO:28:P28_SBT_MBS:040205785> [↑](#footnote-ref-1)
2. Preuzeto iz [info.BIZ servisa](https://www.fina.hr/info.biz#ulaz-u-aplikaciju) [↑](#footnote-ref-2)
3. Pozicija iz GFI-a (iz obrazaca do 2016.) - "Investicije u novu dugotrajnu imovinu" istovjetna je poziciji "Bruto investicije samo u novu dugotrajnu imovinu" u obrascima GFI-a 2016. - 2019. [↑](#footnote-ref-3)
4. Iznos neto plaće i nadnice (AOP 138) podijeljen s prosječnim brojem zaposlenih prema satima rada i brojem mjeseci poslovanja. [↑](#footnote-ref-4)